EL Επίσημη Εφημερίδα της Ευρωπαϊκής Ένωσης C 212/19

Αναίρεση που άσκησαν στις 7 Μαΐου 2014 οι LG Display Co. Ltd, LG Display Taiwan Co., Ltd κατά της αποφάσεως που εξέδωσε το Γενικό Δικαστήριο (έκτο τμήμα) στις 27 Φεβρουαρίου 2014 στην υπόθεση T-128/11, LG Display Co. Ltd, LG Display Taiwan Co., Ltd κατά Ευρωπαϊκής Επιτροπής

(Υπόθεση C-227/14 P)

2014/C 212/22

Γλώσσα διαδικασίας: η αγγλική

Διάδικοι

Αναιρεσείουσες: LG Display Co. Ltd, LG Display Taiwan Co., Ltd (εκπρόσωποι: A. Winckler, δικηγόρος, F.-C. Laprévote, δικηγόρος)

Αντίδικος κατ’ αναίρεση: Ευρωπαϊκή Επιτροπή

Αιτήματα των αναιρεσειουσών

Οι αναιρεσείουσες ζητούν από το Δικαστήριο:

— να αναιρέσει εν μέρει την απόφαση που εξέδωσε το Γενικό Δικαστήριο στην υπόθεση T-128/11, καθόσον απορρίπτει το αίτημα τους να ακυρωθεί εν μέρει η απόφαση COMP/39309 της Επιτροπής, της 8ης Δεκεμβρίου 2010·

— βασιζόμενο στα στοιχεία που διαθέτει, να ακυρώσει εν μέρει την απόφαση της Επιτροπής και να μειώσει το ύψος των προστίμων που ορίζονται σε αυτήν — προς τούτο, η LG Display υποβάλλει στο παράρτημα A.2. έναν πίνακα με διάφορα σενάρια υπολογισμού του προστίμου. Συναφώς η LG Display υποστηρίζει ακολούθως ότι το Δικαστήριο έχει στη διάθεσή του επαρκή στοιχεία προκειμένου να ασκήσει πλήρως τη δικαιοδοσία του·

— να καταδικάσει την Επιτροπή στην καταβολή των δικαστικών και άλλων εξόδων και δαπανών της LG Display σε σχέση με το υπό κρίση ζήτημα· και

— να λάβει οποιοδήποτε άλλο μέτρο κρίνει αναγκαίο.

Λόγοι αναιρέσεως και κύρια επιχειρήματα

Ο πρώτος λόγος αναιρέσεως βάλλει κατά των διαπιστώσεων του Γενικού Δικαστηρίου ότι η Επιτροπή είχε το δικαίωμα να συμπεριλάβει τις πωλήσεις της LG Display προς τις μητρικές εταιρείες LGE και Philips στην αξία των πωλήσεων προκειμένου να υπολογίσει το πρόστιμο σε βάρος της LG Display. Ο λόγος αυτός διαιρείται σε δύο σκέλη. Με το πρώτο σκέλος, οι αναιρεσείουσες προσάπτουν στο Γενικό Δικαστήριο ότι υπέπεσε σε πλάνη περί το δίκαιο, καθόσον αιτιολόγησε πλημμελώς την αναιρεσιβαλλόμενη απόφαση, προδήλως παραμόρφωσε τα αποδεικτικά στοιχεία, προσέβαλε τα δικαιώματα άμυνας της LG Display, και δεν άσκησε πλήρως τη δικαιοδοσία του κρίνοντας ότι η Επιτροπή δύναται να συμπεριλάβει τις εσωτερικές πωλήσεις στην αξία των πωλήσεων προκειμένου να υπολογίσει το πρόστιμο στηριζόμενη απλώς και μόνο στο γεγονός ότι οι πωλήσεις αυτές έλαβαν χώρα σε μια αγορά που επηρεάζεται από τη σύμπραξη στην οποία η LG Display συμμετείχε ενεργώς. Με το δεύτερο σκέλος του λόγου αναιρέσεως, οι αναιρεσείουσες επικαλούνται πλάνη περί το δίκαιο του Γενικού Δικαστηρίου, καθόσον αιτιολόγησε πλημμελώς την αναιρεσιβαλλόμενη απόφαση, προδήλως παραμόρφωσε τα αποδεικτικά στοιχεία, και προσέβαλε τα δικαιώματα άμυνας της LG Display υιοθετώντας τη διαπίστωση της Επιτροπής ότι οι εσωτερικές πωλήσεις πράγματι επηρεάστηκαν από τη σύμπραξη.

Ο δεύτερος λόγος αναιρέσεως βάλλει κατά των διαπιστώσεων του Γενικού Δικαστηρίου ότι η Επιτροπή ορθώς αρνήθηκε να απαλλάξει μερικώς από τα πρόστιμα την LG Display για το έτος 2005. Ο λόγος αυτός διαιρείται σε δύο σκέλη. Με το πρώτο σκέλος, επισημαίνεται ότι το Γενικό Δικαστήριο υπέπεσε σε πλάνη περί το δίκαιο και αιτιολόγησε πλημμελώς την αναιρεσιβαλλόμενη απόφαση προσφέροντας στον αιτούντα πλήρη απαλλαγή μια περισσότερο προνομιακή θέση σε σχέση με τον αιτούντα μερική απαλλαγή. Με το δεύτερο σκέλος, οι αναιρεσείουσες προσάπτουν στο Γενικό Δικαστήριο ότι προδήλως παραμόρφωσε τα αποδεικτικά στοιχεία και υπέπεσε σε πλάνη περί το δίκαιο, καθόσον αρνήθηκε να απαλλάξει μερικώς την LG Display από τα πρόστιμα για την περίοδο από τις 26 Αυγούστου 2005, δεδομένου ότι μετά την ημερομηνία αυτή η Επιτροπή δεν διέθετε από τον αιτούμενο την απαλλαγή κανένα αποδεικτικό στοιχείο που να αποδεικνύει ότι η LG Display συμμετείχε ακόμα στην σύμπραξη.